**บทที่ 3**

**วิธีดำเนินการวิจัย**

การศึกษาเรื่อง ศักยภาพการส่งเสริมการท่องเที่ยวเชิงวัฒนธรรมของชุมชนจังหวัดเพชรบูรณ์ ผู้ศึกษาได้นำแนวทางในการศึกษาจากแนวคิดและงานวิจัยที่เกี่ยวข้องมาใช้เป็นแนวทางสร้างกรอบแนวคิด และสร้างเครื่องมือในการศึกษา โดยมีองค์ประกอบดังนี้

1. วิธีการวิจัย
2. ประชากรที่ใช้ในการวิจัย
3. เครื่องมือที่ใช้ในการวิจัย
4. การเก็บรวบรวมข้อมูล
5. ระยะเวลาในการเก็บข้อมูล
6. การประมวลผลและการวิเคราะห์ข้อมูล

**1. วิธีการวิจัย**

การวิจัยครั้งนี้เป็นการวิจัยเชิงปริมาณ เชิงคุณภาพ โดยใช้เครื่องมือในการเก็บรวบรวมข้อมูลครั้งนี้ คือ แบบสอบถาม ประเด็นการสัมภาษณ์และประเด็นการสังเกต ใช้แบบสอบถามผู้แทนชุมชนจำนวน 70 คน และใช้วิธีการสัมภาษณ์แบบมีโครงสร้าง จำนวน 10 คน และผู้ถูกสัมภาษณ์ตอบคำถามด้วยคำถามเดียวกัน และจดบันทึกการสัมภาษณ์ เพื่อให้ทราบถึงสภาพทั่วไปบริบทชุมชนด้านท่องเที่ยวเชิงวัฒนธรรมของชุมชน ศักยภาพการท่องเที่ยวเชิงวัฒนธรรมของชุมชน ข้อเสนอแนะการพัฒนาการท่องเที่ยวเชิงวัฒนธรรมของชุมชน

**2. ประชากรที่ใช้ในการวิจัย**

ประชากรที่ใช้ในการวิจัย คือ ผู้แทนชุมชน 7 หมู่บ้าน ในตำบลบ้านหวาย จำนวน 70 คน และผู้ให้สัมภาษณ์แบบมีโครงสร้าง จำนวน 10 คน

**3. เครื่องมือที่ใช้ในการวิจัย**

เป็นการศึกษาเชิงปริมาณ และเชิงคุณภาพ ที่มุ่งศึกษาโครงสร้างและองค์ประกอบของแหล่งท่องเที่ยวของชุมชนในการพัฒนาเป็นแหล่งท่องเที่ยวเชิงวัฒนธรรม เพื่อหาแนวทางจัดการที่เหมาะสมสำหรับการพัฒนาเพื่อเป็นแหล่งท่องเที่ยวเชิงวัฒนธรรม การวิจัยครั้งนี้มีผู้ให้ข้อมูลหลัก ในประเด็นการศึกษา คือผู้แทนชุมชน

1. ตัวผู้วิจัย ทำหน้าที่เป็นผู้สังเกต ตั้งคำถาม จดบันทึกและวิเคราะห์ข้อมูลทั้งหมดขั้นตอนการศึกษาสภาพการณ์การท่องเที่ยว ความต้องการพัฒนาการท่องเที่ยวในหมู่บ้าน ผู้วิจัยได้พูดคุยกับผู้ให้ข้อมูลหลัก ทั้งนี้ตัวผู้วิจัยได้ยึดหลักการที่เป็นกลาง คือ มุ่งพิจารณาและวิเคราะห์เพื่อทำความเข้าใจปรากฏการณ์ทั้งจากมุมมองของคนภายนอกชุมชน และมุมมองของคนภายในชุมชนโดยมิได้เอากฎเกณฑ์ของผู้ศึกษาและกฎเกณฑ์ของทฤษฏีเข้าไปตัดสิน หากแต่ผู้ศึกษาได้ใช้กระบวนการแลกเปลี่ยนความคิดเห็นกับผู้นำ ผู้รู้ และสมาชิกของชุมชน

2. การใช้แบบสอบถาม เป็นการศึกษาเชิงปริมาณ ซึ่งผู้วิจัยได้ใช้แบบสอบถามเพื่อสำรวจศักยภาพการท่องเที่ยวเชิงวัฒนธรรมของชุมชนจังหวัดเพชรบูรณ์ ได้แก่ การเข้าถึง สิ่งดึงดูดใจ ความปลอดภัย สิ่งอำนวยความสะดวก และความสามารถในการรองรับนักท่องเที่ยว เพื่อใช้เป็นข้อมูลสนับสนุนการศึกษาเชิงคุณภาพ

3. แบบสัมภาษณ์แบบกึ่งโครงสร้าง เป็นประเด็นคำถามที่ผู้วิจัยได้ใช้การกำหนดหัวข้อสำหรับการสอบถาม พูดคุยกับผู้ให้ข้อมูลไว้อย่างกว้าง ๆ และสามารถที่จะสัมภาษณ์เจาะลึก ได้ทันทีเมื่อปรากฏรายละเอียดของข้อมูลที่น่าสนใจ ได้แก่ สภาพทั่วไปของชุมชน ความรู้ความเข้าใจ และความต้องการในการพัฒนาชุมชนให้เป็นแหล่งท่องเที่ยวเชิงวัฒนธรรม

4. วิธีการสังเกต ผู้วิจัยได้ใช้วิธีการในการสังเกต 2 ประเภท คือ การสังเกตแบบมีส่วนร่วม โดยผู้วิจัยมีส่วนในการทำกิจกรรม ทั้งที่เกี่ยวข้องกับการท่องเที่ยวและไม่เกี่ยวกับการท่องเที่ยว ทั้งนี้เพื่อเป็นการสังเกตพฤติกรรมและท่าทีที่มีต่อชุมชนมีวัฒนธรรมของตนเป็นสิ่งดึงดูดใจให้กับผู้มาเยือน นอกจากนี้ผู้วิจัยได้ใช้วิธีการสังเกตแบบไม่มีส่วนร่วม ซึ่งเป็นการสังเกตลักษณะทั่วไปของชุมชนทั้งลักษณะทางกายภาพและสิ่งแวดล้อมของชุมชน

5. แบบบันทึกข้อมูลภาคสนาม เป็นสมุดบันทึกที่ผู้วิจัยใช้สำหรับการบันทึกข้อมูลที่ได้จากการสังเกตการณ์ สัมภาษณ์ ประเด็นและข้อคิดเห็นต่าง ๆ ที่ได้จากผู้ให้ข้อมูล รวมทั้งบันทึกข้อสังเกตและการวิเคราะห์ของผู้วิจัยเองในแต่ละครั้งของการเข้าศึกษาข้อมูลในพื้นที่

**4. การเก็บรวบรวมข้อมูล**

ผู้วิจัยทำการเก็บข้อมูลโดยการสัมภาษณ์แบบกึ่งโครงสร้าง จากกลุ่มชุมชนด้วยตนเอง และผู้วิจัยได้อบรมผู้ช่วยผู้วิจัย ในการเก็บรวบรวมข้อมูลแบบสอบถาม เพื่อให้ได้ข้อมูลที่ครบถ้วนในทุกๆด้าน ผู้วิจัยจึงรวบรวม ข้อมูลทั้ง 2 ประเภท

1. ข้อมูลปฐมภูมิ เป็นข้อมูลภาคสนาม เป็นการรวบรวมข้อมูลจากแบบสอบถาม โดยผู้วิจัยดำเนินการนำแบบสอบถามไปให้กลุ่มเป้าหมายตอบแบบสัมภาษณ์ โดยมีขั้นตอนในการดำเนินการดังนี้

1.1 ผู้วิจัยได้สัมภาษณ์เก็บรวบรวมข้อมูล จำนวน 10 คน เพื่อใช้เป็นข้อมูลในการศึกษาเป็นแนวทางในการพัฒนาการท่องเที่ยวเชิงวัฒนธรรมของชุมชนจังหวัดเพชรบูรณ์

1.2 ผู้วิจัยชี้แจงและทำความเข้าใจ เกี่ยวกับแบบสอบถามให้แก่ผู้แทนชุมชนที่ใช้ในการศึกษา 70 คน

1.3 เก็บรวบรวม นำแบบสอบถามมาตรวจสอบความสมบูรณ์และนำมาวิเคราะห์

2. ข้อมูลทุติยภูมิ เป็นข้อมูลที่รวบรวมจากเอกสารต่างๆ และผลงานทางวิชาการที่เกี่ยวข้อง เช่น หนังสือ รายงานการวิจัย และสถิติข้อมูล โดยรวบรวมข้อมูลจากห้องสมุดและหน่วยงานที่เกี่ยวข้อง เพื่อใช้ประโยชน์ในการกำหนดกรอบแนวความคิดในการวิจัยครั้งนี้ และอ้างอิงในการเขียนรายงานการวิจัย

**5. ระยะเวลาในการเก็บข้อมูล**

การวิจัยในครั้งนี้ใช้เวลาในการเก็บรวบรวมข้อมูลระหว่างเดือน พฤศจิกายน – ธันวาคม 2565

**6. การประมวลผลและการวิเคราะห์ข้อมูล**

การวิเคราะห์ข้อมูลเป็นการวิเคราะห์ โดยนำแบบสอบถามที่รวบรวมได้มาทำการตรวจสอบหาความสมบูรณ์ของแบบสอบถาม ดำเนินการวิเคราะห์ข้อมูลตามวัตถุประสงค์การวิจัย มีขั้นตอนในการประมวลผลและวิเคราะห์ข้อมูล ดังนี้

1. วิเคราะห์ข้อมูลที่ได้จากการศึกษาแบบสอบถาม โดย ค่าความถี่ ค่าเฉลี่ย ค่าส่วนเบี่ยงเบนมาตรฐาน

2. กำหนดเกณฑ์การแปลความหมายเพื่อจัดระดับค่าเฉลี่ยออกเป็นช่วง ดังต่อไปนี้

ค่าเฉลี่ย 4.50 – 5.00 กำหนดให้อยู่ในเกณฑ์ มากที่สุด

ค่าเฉลี่ย 3.50 – 4.49 กำหนดให้อยู่ในเกณฑ์ มาก

ค่าเฉลี่ย 2.50 – 3.49 กำหนดให้อยู่ในเกณฑ์ ปานกลาง

ค่าเฉลี่ย 1.50 – 2.49 กำหนดให้อยู่ในเกณฑ์ น้อย

ค่าเฉลี่ย 1.00 – 1.49 กำหนดให้อยู่ในเกณฑ์ น้อยที่สุด

3. ดำเนินการจัดทำดัชนีข้อมูลในแต่ละเนื้อหา หรือประเด็นเดียวกันให้อยู่ในหมวดหมู่เดียวกัน

4. จัดทำข้อมูลสรุปชั่วคราว และกำจัดข้อมูลที่ไม่เกี่ยวข้องกับเนื้อหาของการวิจัย

5. วิเคราะห์ข้อมูลที่ได้จากการสัมภาษณ์เกี่ยวกับสภาพทั่วไปของชุมชน ความรู้ความเข้าใจ และความต้องการในการพัฒนาชุมชนให้เป็นแหล่งท่องเที่ยวเชิงวัฒนธรรม โดยนำข้อมูลมาเขียนอภิปรายตามลักษณะของข้อมูล ดำเนินการเรียบเรียง บรรยายเชิงพรรณนา